Articol actualizat

Ministrul Finanțelor Eugen Teodorovici susține că nu a fost bine înțeles atunci când a vorbit despre un permis de muncă pentru o perioadă limitată pentru românii care muncesc în străinătate, că "fiecare a înțeles cât a putut" din declarația lui și că el este proeuropean.

Teodorovici a susținut, miercuri, că el nu a făcut și nu va face nimic împotriva românilor sau a României și că marți a declarat "exact opusul celor înțelese" și că nu a fost bine înțeles.

"Fiecare a înțeles cât a putut din ce am spus. (...) Poate a fost și o greșeală a mea de exprimare", a afirmat Eugen Teodorovici.

Întrebat ce a vrut atunci să spună, ministrul Finanțelor a spus: "Am spus că românii, oriunde s-ar afla, să aiba aceleași drepturi în Europa, fie că muncesc, fie că fac business acolo. Este exact opusul celor înțelese ieri (...) Nu am propus și nu voi propune nimic care să încalce cele patru drepturi fundamentale".





"Celor care au dat mesaje în spațiul online, ce să le spun? Ce-mi doresc ei mie, le doresc și eu dânșilor. Din păcate, uitați-vă oriunde, fie că vă uitați la anumite mesaje din pagina mea de Facebook, fie că vă uitați oriunde în spațiul online, mesajele, din păcate, sunt din ce în ce mai multe de natură de a instiga la ură între români. Este un lucru foarte trist. Eu sper că lucrurile se vor opri", a spus ministrul Finanțelor.